CELEX: 32020R0523
Language: lt
Date: 2020-04-07 00:00:00
Title: Komisijos įgyvendinimo reglamentas (ES) 2020/523 2020 m. balandžio 7 d. kuriuo iš dalies keičiamos Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedo nuostatos, susijusios su 90211010 subpozicija (ortopedijos prekės ir įtaisai)

15.4.2020   
               
               
                  LT
               
               
                  Europos Sąjungos oficialusis leidinys
               
               
                  L 116/1
               
            
         KOMISIJOS ĮGYVENDINIMO REGLAMENTAS (ES) 2020/523
         2020 m. balandžio 7 d.
         kuriuo iš dalies keičiamos Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedo nuostatos, susijusios su 9021 10 10 subpozicija (ortopedijos prekės ir įtaisai)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo (1), ypač į jo 9 straipsnio 1 dalies e punktą,
         kadangi:
         
                     (1)
                  
                  
                     Reglamentu (EEB) Nr. 2658/87 nustatyta prekių nomenklatūra (toliau – Kombinuotoji nomenklatūra) ir pateikta to reglamento I priede;
                  
               
                     (2)
                  
                  
                     siekiant teisinio tikrumo, būtina paaiškinti ortopedijos įtaisų priskyrimą Kombinuotosios nomenklatūros 9021 10 10 subpozicijai;
                  
               
                     (3)
                  
                  
                     pagal Teisingumo Teismo sprendimą sujungtose bylose C-260/00 – C-263/00 (2), Suderintos sistemos paaiškinimų 9021 pozicijos paaiškinimą ir 90 skirsnio 6 pastabą ortopedijos įtaisai apibrėžiami kaip gaminiai, specialiai sukonstruoti konkrečiai ortopedinei paskirčiai;
                  
               
                     (4)
                  
                  
                     tame sprendime Teisingumo Teismas paaiškino, kad ortopedijos įtaisai turi konkrečią medicininę paskirtį, kitaip nei paprasti (įprasti) bendro naudojimo gaminiai. Kriterijai, pagal kuriuos ortopedijos įtaisai atskiriami nuo paprastų gaminių, be kita ko, apima gamybos būdą, medžiagas, iš kurių jie pagaminti, jų veikimo būdą ir pritaikomumą konkrečioms ligonio negalioms;
                  
               
                     (5)
                  
                  
                     90 skirsnio 6 pastaboje nustatyta, kad ortopedijos įtaisai yra skirti kūno iškrypimų prevencijai ar korekcijai arba kūno dalių palaikymui ar įtvirtinimui po ligos, operacijos ar sužalojimo;
                  
               
                     (6)
                  
                  
                     Suderintos sistemos paaiškinimų 9021 pozicijos paaiškinimų I skyriuje pateikta įvairių šiai pozicijai priskiriamų ortopedijos įtaisų pavyzdžių, taip pat jai nepriskiriamų gaminių pavyzdžių. Šiuose paaiškinimuose nustatyta gaminių grupės aprėptis atitinka naują papildomąją pastabą;
                  
               
                     (7)
                  
                  
                     siekiant teisinio tikrumo, būtina pateikti medicininių paskirčių, kurioms galėtų būti naudojami tam tikri gaminiai, pavyzdžių, kuriais remiantis tuos gaminius būtų galima atskirti nuo ortopedijos įtaisų, sukonstruotų konkrečiai ortopedinei paskirčiai;
                  
               
                     (8)
                  
                  
                     siekiant teisinio tikrumo, reikėtų paaiškinti ortopedijos įtaisų, kurių paskirtis – padėti išvengti kitų sužeidimų ar kūno iškrypimų, veikimo būdą (didelis tikslumas), kad juos būtų galima atskirti nuo paprastų gaminių, kurie nepasižymi tokiu dideliu tikslumu ir todėl negali užtikrinti, kad nebus įmanoma atlikti nepageidaujamų judesių;
                  
               
                     (9)
                  
                  
                     siekiant užtikrinti, kad Kombinuotoji nomenklatūra būtų aiškinama vienodai, reikėtų jos antros dalies 90 skirsnį papildyti nauja papildomąja pastaba;
                  
               
                     (10)
                  
                  
                     naujoji papildomoji pastaba atitinka Komisijos įgyvendinimo reglamentu (ES) 2018/787 (3) nustatytą čiurnos bandažo (vadinamo suvarstomu įtvaru) klasifikavimą ir dabartinius Kombinuotosios nomenklatūros paaiškinimų 9021 10 10 subpozicijos paaiškinimus, taip pat atspindi nusistovėjusią valstybių narių klasifikavimo praktiką;
                  
               
                     (11)
                  
                  
                     todėl Reglamentas (EEB) Nr. 2658/87 turėtų būti atitinkamai iš dalies pakeistas;
                  
               
                     (12)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EEB) Nr. 2658/87 I priedo antros dalies 90 skirsnis iš dalies keičiamas taip:
            
                        (1)
                     
                     
                        po 7 pastaba esanti antraštė „Papildomoji pastaba“ pakeičiama antrašte „Papildomosios pastabos“;
                     
                  
                        (2)
                     
                     
                        įrašoma ši papildomoji pastaba:
                        
                                    „2.
                                 
                                 
                                    9021 10 10 subpozicijoje „ortopedijos įtaisai“ įvardija įtaisus, kurie yra specialiai sukonstruoti konkrečiai ortopedinei paskirčiai, kitaip nei gaminiai, kurie gali būti naudojami įvairiais tikslais (pavyzdžiui, sąnarių, sausgyslių arba raiščių pertempimo sportuojant ar spausdinant atvejais naudojami gaminiai ir gaminiai, kurie tik palengvina fizinį trūkumą arba negalią turinčios kūno dalies skausmą, sukeltą, pavyzdžiui, uždegimo).
                                    Ortopedijos įtaisai turi užtikrinti, kad nebus įmanoma atlikti konkretaus fizinį trūkumą arba negalią turinčios kūno dalies (pavyzdžiui, sąnarių, sausgyslių arba raiščių) judesio, kad būtų išvengta kitų sužeidimų ar kūno iškrypimų arba tokių sužeidimų ar iškrypimų pasunkėjimo, kitaip nei kiti gaminiai, kurie negali užtikrinti, kad nebus įmanoma atlikti konkrečių judesių, tačiau dėl savo santykinio standumo, kurį užtikrina, pavyzdžiui, lankstūs įtvarai, spaudžiamosios pagalvėlės, neelastinė tekstilės medžiaga ir varžomosios kibios (velcro tipo) juostelės, neleidžia atlikti refleksinių (t. y. nesąmoningai atliekamų) judesių.“
                                 
                              
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 7 d.
            
               
                  Komisijos vardu
               
               
                  Pirmininkės pavedimu
               
               Stephen QUEST
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 256, 1987 9 7, p. 1.
         
            (2)  2002 m. lapkričio 7 d. Teisingumo Teismo sprendimas sujungtose bylose C-260/00 – C-263/00 Lohmann and Medi Bayreuth, ECLI:EU:C:2002:637.
         
            (3)  2018 m. gegužės 25 d. Komisijos įgyvendinimo reglamentas (ES) 2018/787 dėl tam tikrų prekių klasifikavimo Kombinuotojoje nomenklatūroje (OL L 134, 2018 5 31, p. 1).